ኢትዮጵያ የግብጽን የህዳሴ ግድብ ‘የማጥላላት ዘመቻ’ ተቸች
አዲስ አበባ፤ መጋቢት 15፣ 2006 (ዋኢማ) – የውሃ ፣ መስኖና ኢነርጂ ሚኒስቴር የግብጽ ባለስልጣናት በታላቁ የኢትዮጵያ ህዳሴ ግድብ ግንባታ ላይ የከፈቱትትን ‘የማጥላላት ዘመቻ’ ተገቢነት እንደሌለው ገለጹ፡፡በሚኒሰቴሩ የድንበርና ድንበር ተሻጋሪ ወንዞች ዳይሬክቶሬት ዳይሬክተር አቶ ፈቅአህመድ ነጋሽ ከዋልታ ጋር ባደረጉት ቃለምልልስ  የግብጽ ባለስልጣናት በተለያዩ አገራት እያካሄዱ ያለው ዲፕሎማሲያዊ ዘመቻ ሳይሆን በህዳሴው ግድብ ላይ የማጥላላት ዘመቻ ነው ሲሉ ተናግረዋል፡፡የግብጽ ባለስልጣናት ዓላማቸውን ለማሳካት እየተጠቀሙ ያሉት መረጃዎች በአብዛኛው በሃሰትና በፈጠራ ሃተታዎች የተሞሉ ናቸው ያሉት ዳይሬክተሩ አንዳንዶቹ መረጃዎች በአድማጭ ዘንድ የሚያስገምቱ ናቸው ብለዋል፡፡ምንም እንኳ የግብጽ ባለስልጣናት በተለያዩ የመገናኛ ብዙሃንና የዜና አውታሮች በአውሮፓና በአፍሪካ በተለይም በተፋሰሱ አገራት ያደረጓቸው ጉዞዎች የተሳካ እንደነበሩ ቢናገሩም አቶ ፈቅአህመድ የባለስልጣናቱ የጉዞ ዓላማዎች እንዳልተሳኩ ተናግረዋል፡፡“ጉብኝት ባደረጉባቸው አገራት በሙሉ ወደ ድርድር እንዲመለሱ ነው የተናገራቸው” ሲሉ አቶ ፈቅአህመድ ለዋልታ ተናግረዋል፡፡በኢትዮጵያ፣ ሱዳንና ግብጽ የዓለም ዓቀፉ የባለሙያዎች ቡድን ያስቀመጣቸውን የፍትሄ ሀሳብ ለመተግበር በካርቱም ተደጋጋሚ የሦስትዮሽ ውይይት ቢደረግም ያለስምምነት መቋረጡ ይታወሳል፡፡ ይህን ተከትሎም የግብጽ ባለስልጣና በውይይቱ ላይ ያላቸው ተስፋ መሟጠጡን ተናግረዋል፡፡አሁን የግብጽ ባለስልጣናት ግድቡ እንዳይገነባ ያላቸው ፍላጎት ግልጽ እየሆነ መጥቷል ያሉት አቶ ፈቅአህመድ ይህ ማለት ደግሞ የኢትዮጵያ ልማትን አይፈልጉም ማለት ነው ሲሉ አክለዋል፡፡በግብጾች እየተሰራጩ ያሉት ተደጋጋሚ ማጥላላቶች በኢትዮጵያውያን ላይ መጥፎ ሁኔታዎችን እየፈጠረ ነው ያሉት ዳይሬክተሩ ይህ ደግሞ ለማንም የማይጠቅም መሆኑን ተናግረዋል፡፡ከዚህ ይልቅ ወደ ውይይት መድረኩ እንዲመለሱ የኢትዮጵያ መልዕክት እንደሆነ አቶ ፈቅአህመድ አክለዋል፡፡ኢትዮጵያ 6000 ሜጋ ዋት የኤሌክትሪክ ሃይል የማመንጨት አቅም ያለውን የግድብ ግንባታ የተጀመረበትን ሦስተኛ ዓመት በተለያዩ መርሃ ግብሮች በማክበር ላይ ናት፡፡ የፕሮጀክቱ ሥራ አስኪያጅ ኢንጂነር ስሜነህ በቀለ በሦስት ዓመታት ውስጥ ግንባታው 32 በመቶ መጠናቀቁን በቅርቡ መናገራቸው ይታወሳል፡፡የግድቡ ግንባታ የኢትዮጵያ ሉዓላዊ መብት መሆኑን ሌሎች አገራት የተገነዘቡ መሆኑ በዲፕሎማሲው ዘርፍ በባለፈው ሦስት ዓመታት ከተመዘገቡ ውጠቶች ዋናው መሆኑን አቶ ፈቅአህመድ ተናግረዋል፡፡        